  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент Удмуртиысь 89 адями Приволжск федерал округысь егитъёслэн «iВолга» форумазы мыноз, со 21-29 пӧсьтолэзе Самара улосвылын ортчоз. Ужрадлэсь программазэ Россиысь калыкъёслэн лулчеберет кылёсбурзылэн арезлы сӥзем «Единство народов России» тема огазеялоз. Со сярысь элькун тӧролэн но кивалтэтлэн пресс-службазы ивортӥз. Элькунысьтымы кӧняез ке егитъёс асьсэ ӵектосъёсынызы но тодматозы. Ришат Габдулхаков «МедПроф. Школьная лаборатория ВМ» ӵектоссэ нуоз. Со дышетскисьёсты эм удысэн тодматонлы сӥземын. Ӵектос улсын эмчиосын ӵош элькунысь 10 каръёсы но ёросъёсы потаны но нылпиосты эмчи-волонтёръёслэн валтӥсь ужъёсынызы тодматыны чакламын. Бӧрысь интыосын эмчи-волонтёръёслэсь школа отрядъёссэс кылдытозы. Любовь Эшманова «БиблиоКоворкинг в деревне» ӵектосэныз тодматоз. Солэн ужпумез – Вотка ёросысь Кудрино гуртын быдэ вуымтэослы но егитъёслы творчествоя быгатонлыкъёссэс азинтыны инты кылдытон. « Кичӧлтонэ гурт библиотекаез выль, тунсыко ужан амалъёс пыртон, егитъёслы, эрико но пайдаё вераськонъёслы, огазеяськонъёслы валче ужаны интыос кылдытон пыр «улӟытонэ» ӧръямын » Любовь Эшманова, «БиблиоКоворкинг в деревне» ӵектослэн авторез Туэ «iВолга» форум дасэтӥез луоз ни. Отчы пыриськон понна котькулэсь трос куриськонъёс вуизы –20,5 сюрслэсь трос. Мылкыд каремзэс Россиысь 78 улосвылъёсысь но Луганск Калык Элькунысь егитъёс веразы. Форумлэн ужаз 2,5 сюрслэсь трос адямиос пыриськозы шуыса чаклало: мер огазеяськонъёсысь азьветлӥсьёс, йӧскалык кусыпъёсты радъясь ӧнерчиос, егит шаертодосчиос, арт-менеджеръёс, выльзэс кылдытӥсьёс, ужбергатӥсьёс, волонтёръёс, урбанистъёс, йӧскалык лулчеберетэз азинтӥсь творчествоя коллективъёс, артистъёс. Со сяна, туэ форуме Дышетскисьёслэн росси движенизылэсь ёзчиоссэ (18 аресозь нылпиосты) но егитъёсын ужан политика удысысь ӧнерчиосты ӧтизы. Валтӥсь ужрадъёсы Росси азьмуртлэн Приволжск федерал округъя ужоскето муртэз Игорь Комаров но пыриськыны ӧдъя. « Округлэн "iВолга" форумез пыриськисьёслы асьсэзыз быдэсак возьматыны луонлык сётоз, ӧнер тубатъя тубыны но мер ужен вырыны мылкыд сётоз. Нош грант утӥсьёс кичӧлтонъёссэс улонэ пыӵатыны зэмос луолык басьтозы » Игорь Комаров, Росси азьмуртлэн Приволжск федерал округъя ужоскето муртэз Туэ форум офлайн но онлайн амалэн радъяськоз. Озьы вань мылкыд карисьёс усьтэм площадкаосын меӵак эфиръёсы пыриськыны, дышетӥсьёсты кылзыны быгатозы. Ужрадлэн дышетон программаез улсын ньыль сессия ортчоз. Нырысетӥяз Soft Skills быгатонлыкъёсты азинтозы, кыкетӥяз но куинетӥяз – тренингъёс радъялозы, ньылетӥяз – Open Space форматъя дышетон модульёсты ортчытозы. Ужан программа улсын «Качество образования: взгляд в будущее» темая котырес ӝӧк ортчоз. Отчы «Детская iВолга» сменаысь дышетӥсьёс пыриськозы. Сяме пыремъя егитъёслэн научно-технической ужъёсынызы адӟытон радъялозы. Со сяна, ужрад улсын реставратор-реконструкторъёслэсь фестивальзэс, йӧскалык адӟытон но вузкарон, калык лулчеберетъёсъя фестиваль ортчытозы. Пӧртэм ужрадъёс, ӵошатсконъёс но визьсынан шудонъёс радъялозы. Тодэ вайытом, кемалась ик ӧвӧл Ижкарын удмурт егитъёслэн «Удмурт-а мон?!» улосвылкуспо форумзы ортчиз. Тегъёс: форум егитъёс Удмуртия Ижкар  